»Jeg hader muslimer, og det skal jeg have lov til«. Sådan sagde en mand til mig i sommer. Jeg havde inden denne sommer aldrig før oplevet at blive udsat for åbenlys racisme i Danmark.

Men omgangstonen er blevet forrået, og efter at jeg havde skrevet om mine oplevelser, bad jeg på Facebook folk om dele deres erfaringer med racisme. Efter aftale med de enkelte bringer jeg deres historier:

»Jeg tilhører trosretningen sikhisme, som blandt andet er kendetegnet ved, at mændene bærer turban, og det er derfor ikke ualmindeligt, at nogle danskere forveksler vores tro med islam. Det var kort tid efter terrorangrebene i Bruxelles i marts 2016, og jeg var taget i Netto med min mor. Da vi er på vej ud af butikken, vælger en fremmed mand at spytte efter min gamle mor. Jeg løber efter ham og konfronterer ham og spørger, hvorfor han følte sig berettiget til at spytte efter en ældre dame. Efter en længere samtale, hvor han indser grovheden af sin handling, undskylder han, og vi går hver til sit. Ti minutter senere cykler den samme mand forbi og vælger at stoppe op ved siden af, hvorefter han spørger, om han ikke skal køre mig hen for enden af den 800 meter lange gade, da vi skal samme vej. Det føles lidt akavet, men jeg ville ikke afvise hans fine gestus, så jeg satte mig bag på hans cykel. Jeg har desværre også oplevet andre tilfælde, hvor gerningsmændene var knap så modtagelige for kritik af deres racistiske (og ofte antimuslimske) adfærd, hvilket er endt med, at jeg har måttet tilkalde politiet«.